Forslag til Rådets forordning (EF) ændring af forordning (EF) nr. 384/96 om beskyttelse mod dumpingimport fra lande der ikke er medlemmer af Det Europæiske Fællesskab (96/C 159/05) KOM(96) 145 endelig udg. - 96/0103(ACC)

(Forelagt af Kommissionen den 11. april 1996)

RÅDET FOR DEN EUROPÆISKE UNION HAR -

under henvisning til traktaten om oprettelse at Det Europæiske Fællesskab, særlig artikel 113,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Ved forordning (EF) nr. 384/96 (1), vedtog Rådet fælles regler om beskyttelse mod dumpingimport fra lande der ikke er medlemmer af Det Europæiske Fællesskab;

artikel 2, stk. 10, i forordning (EF) nr. 384/96 indeholder bestemmelser om en række justeringer af den normale værdi og eksportprisen, der kan foretages, før disse sammenlignes i forbindelse med en fastlæggelse af hvorvidt dumping finder sted. Idet det er tænkeligt, at andre forskelle i salgsomkostninger end dem, der er nævnt i ovenstående forordning, kan påvirke prisernes sammenlignelighed, findes det rimeligt at udvide anvendelsesområdet for denne bestemmelse for så vidt angår justeringer;

det findes også rimeligt at præcisere betingelserne for justeringer for forskelle i handelsled, i tilfælde hvor oplysninger vedrørende påvirkning af priser i forskellige handelsled ikke forefindes på det pågældende marked, eller hvor det på trods af at priserne er på samme niveau, er rimeligt at foretage en justering for omkostninger, som for eksempel reklameomkostninger, som i visse tilfælde mere passende kan henføres til andre handelsled -

UDSTEDT FØLGENDE FORORDNING:

Artikel 1

Forordning (EF) nr. 384/96 skal ændres som følger:

1) Artikel 2, stk. 10, litra d), erstattes med det følgende:

»d) Handelsled

Der indrømmes en justering for forskelle i handelsled, herunder enhver forskel der måtte opstå i OEM-salg, hvor det i forhold til distributionskæden på begge markeder påvises at eksportprisen, herunder også en beregnet eksportpris, gælder for salg i et handelsled, der er forskelligt fra det for den normale værdi. En påvirkning af sammenligneligheden af priser skal påvises med bevis for en tydelig forskel i priserne i de forskellige handelsled på eksportlandets hjemmemarked. I tilfælde hvor der ikke foreligger oplysninger vedrørende sådan påvirkning af priser for det pågældende marked, eller hvor bestemte funktioner påvises at relatere til andre handelsled end dem, der sammenlignes, kan en særlig justering dog indrømmes.«

2. Følgende litra k) tilføjes efter artikel 2, stk. 10, litra j):

»k) Andre faktorer

Der foretages en justering for forskelle i andre faktorer, hvor det påvises, at disse påvirker sammenligneligheden af priser, som anført i denne bestemmelse, især at kunder regner med sådanne forskelle på deres eget market ved at aftale priser, der er tydeligt forskellige fra priser, der aftales på det samme marked, når der ikke foreligger sådanne forskelle.«

Artikel 2

Denne forordning finder anvendelse på procedurer der er indledt efter 1. januar 1996.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 56 af 6. 3. 1996, s. 1.